Lars Barfoed (KF), 2004-02-24:
Jeg synes, der er grund til at hæfte sig ved, at det faktisk er et ganske historisk lovforslag, vi behandler i dag.
Det er netop et lovforslag, der stadfæster, at nu bliver EU's udvidelse en realitet, og at den også bliver en realitet
På den måde får vi altså et styrket Europa, en styrket Europæisk Union, og det har vi alle sammen en stor og stærk interesse i.
Virksomhederne i Europa, herunder også i Danmark, står jo over for nogle ganske voldsomme udfordringer i de kommende år, ikke mindst på grund af den stærke globale konkurrence, som de er udsat for.
Det gælder ned til den mindste virksomhed i den yderste del af Danmark, at man er i direkte konkurrence med virksomheder i resten af verden.
Når vi nu udvikler det indre marked til at blive endnu stærkere gennem udvidelse af Den Europæiske Union, så bliver danske virksomheder også stærkere til at imødegå den konkurrence, vi er ude for.
Til det indre marked hører altså en fri bevægelighed af arbejdskraften, og det er det, vi sikrer med disse to lovforslag, der jo behandles samlet her, for der er ingen tvivl om, at arbejdskraftens frie bevægelighed er af utrolig stor betydning for det indre marked, og at det også kan skabe stor fordel for danske virksomheder, at man har mulighed for at rekruttere medarbejdere fra andre europæiske lande, derunder fra de nye østeuropæiske medlemmer af Den Europæiske Union.
Det vil vi i mange sammenhænge få stor glæde af, og vi skal byde østeuropæiske medarbejdere velkomne til det danske arbejdsmarked, når de kan komme her og bidrage til en positiv udvikling af det danske samfund.
Så der er mange grunde til, at vi glæder os over det, vi nu behandler.
Men dertil kommer så i øvrigt, kan man sige til skeptikerne, at alt jo tyder på, at det vil være i beskedent omfang, at østeuropæiske medarbejdere vil tage arbejde i Danmark.
På langt de fleste områder har vi jo kvalificerede, kompetente medarbejdere i Danmark, og alt andet lige vil man nok som dansk virksomhed foretrække at ansætte en dansk medarbejder, der kan det danske sprog og har kompetencen, i stedet for at ansætte en, som kommer fra et andet land med de besværligheder ikke mindst sprogligt, det kunne medføre.
Men muligheden er altså til stede, når der er behov for det. Så er det jo sådan, at der et eller andet sted er en risiko for noget misbrug af de ordninger, vi gennemfører
, dels i form af, at nogen kunne finde på at ansætte underbetalt arbejdskraft og dermed underminere aftalerne på det danske arbejdsmarked, og det skal vi skabe et værn imod, dels i form af, at nogle kunne finde på at spekulere i det her ved at misbruge de danske velfærdsordninger og på en eller anden måde tiltuske sig danske velfærdsydelser, uden at man reelt er berettiget til det, eller i længere tid end man burde have dem. Der er det så, at vi med disse lovforslag sikrer imod sådanne former for misbrug, dels ved at lægge nogle værn ind omkring ydelse af kontanthjælp, dels ved at sikre, at der bliver fulgt effektivt op på det, når udenlandske medarbejdere har arbejde i Danmark, bliver syge og tager tilbage til deres hjemland, indtil de bliver raske og arbejdsdygtige igen.
Her har vi med dette lovforslag en mulighed for at følge op på det og sikre, at der er en central enhed i Beskæftigelsesministeriet, der kan følge effektivt op på det i forhold til den pågældende medarbejder, som befinder sig i udlandet.
Det er jo mere besværligt for en dansk kommune at skulle håndtere det, så der er det bedre at lægge det, i hvert fald som en overgangsordning, over til en central enhed, der kan specialisere sig i den slags operationer.
Så jeg synes, det er et velafbalanceret forslag, et forslag, vi skal glæde os over, fordi det stadfæster udvidelsen og dens effekt på det danske arbejdsmarked.
Vi skal byde de nye østeuropæiske medarbejdere velkomne, men vi skal selvfølgelig også sikre os mod misbrug, og den gode balance er der i dette lovforslag.
Det Konservative Folkeparti kan støtte forslaget.